Imtella' Novembru 13, 2021 Rapport: Glen Falzon Fil-jiem li għaddew, żewġ priġunieri sebħu fi klassi fl-Iskola Medja tan-Naxxar fejn qasmu l-esperjenza tagħhom mal-istudenti dwar kif ħajjithom għaddejja mill-fażi tad-dlam għad-dawl. Studenta tħoss li l-priġunieri għandhom jingħataw it-tieni ċans fil-ħajja wara li jħallsu ta' għemilhom. Christa Mangion hi waħda mill-istudenti li semgħet b'reqqa l-lezzjoni fosthom l-esperjenza ta Robert Galea – vittma tad-droga li qed jiskonta l-aħħar seba' xhur ħabs mal-Fondazzjoni RISe. Mis-solitudni u l-ambjent mudlam taċ-ċella għall-atmosfera tal-klassi. Erba' snin ilu, Robert Galea nstab ħati fost oħrajn ta' serq biex isostni l-vizzju tad-droga. Bħalissa qed jiskonta l-aħħar seba' xhur mal-Fondazzjoni RISe. Ma' Television Malta, ir-raġel stqarr li lanqas qatt f'mitt sena ma stenna li se jindirizza klassi studenti. "Hi importanti ħafna li tiġi milqugħ, nies bħalna fil-verità. Tawna ċans. Semgħuna u jieħdu xi ħaġa bħala tagħlim minna fil-verità." L-istudenti jħossu li l-priġunieri għandhom jingħataw it-tieni ċans fil-ħajja. "Li kulħadd għandu bżonn it-tieni ċans tiegħu u għalkemm xi darba xi ħadd żbalja, fil-futur ma jerġax jiżbalja allura kulħadd għandu bżonn it-tieni ċans tiegħu." "Il-bniedem jiżbalja imma jitgħallem mill-iżbalji tiegħu wkoll fl-istess ħin." "Jerġa' jsir persuna aħjar u jsir aħjar fis-soċjetà." Għall-kofundatur tal-Fondazzjoni RISe, Fr Franco Fenech, dawn huma kliem tad-deheb minn fomm l-istudenti. "Is-soċjetà għandha rwol fir-rijabilitazzjoni ta' dawn il-persuni għax wara li jkunu ħadu t-tagħlim u t-taħriġ li għandhom bżonn, issa jridu jsibu ambjent biex jeżerċitaw dak li ħadu." L-allegorija tal-għar ta' Platun, li mid-dlam fittex id-dawl, hi waħda mil-lezzjonijiet li jiġu mgħallma r-residenti bħala terapija, kif spjega l-għalliem Dominic Garcia li ħareġ bl-idea li l-priġunieri jaqsmu dak li tgħallmu mal-istudenti. "L-istess jagħmlu dawn il-persuni fil-Fondazzjoni Rise. L-amministrazzjoni tipprova toħroġhom mid-dlam ta' ħajjithom għad-dawl ta' barra." Għall-Kap tal-Iskola Medja fin-Naxxar, din l-esperjenza se tiswa ħafna lill-istudenti fil-vjaġġ edukattiv tagħhom. "L-edukazzjoni hi d-dawl ta' ħajjithom u tista' tiggwidahom tajjeb f'ħajjithom 'il quddiem meta jistudjaw u jaħdmu u jkunu jistgħu jibqgħu fit-triq it-tajba." Il-pjan hu li din l-inizjattiva tissokta fi skejjel oħrajn ħalli l-priġunieri jkomplu bit-terapija fil-komunità.